b"\n_START_ARTICLE_\nChristopher Lee\n_START_SECTION_\nLapsuus ja nuoruus\n_START_PARAGRAPH_\nLee syntyi Lontoossa. H\xc3\xa4nen vanhempansa olivat ensimm\xc3\xa4iseen maailmansotaan osallistunut everstiluutnantti Geoffrey Trollope Lee ja italialaista syntyper\xc3\xa4\xc3\xa4 ollut markiisitar Estrelle Marie Carandini di Sarzano, joka polveutui Euroopan vanhimpiin aatelissukuihin kuuluvista Carandineista. Leen isoisovanhemmat perustivat Australian ensimm\xc3\xa4isen oopperayhti\xc3\xb6n, ja h\xc3\xa4nen isoiso\xc3\xa4itins\xc3\xa4 Marie Carandini oli ollut Australiassa menestynyt oopperalaulaja. Yksi Leen serkuista oli italialainen poliitikko Nicol\xc3\xb2 Carandini, joka toimi Italian suurl\xc3\xa4hettil\xc3\xa4\xc3\xa4n\xc3\xa4 Britanniassa ja my\xc3\xb6hemmin lentoyhti\xc3\xb6 Alitalian johtajana. Leell\xc3\xa4 oli isosisko nimelt\xc3\xa4 Xandra (k. 2002)._NEWLINE_Leen vanhemmat erosivat vuonna 1926, ja \xc3\xa4iti vei lapset Sveitsiin, jossa nuori Lee opiskeli yksityiskoulussa ja esiintyi koulunsa j\xc3\xa4rjest\xc3\xa4miss\xc3\xa4 n\xc3\xa4ytelmiss\xc3\xa4. Muutaman vuoden kuluttua perhe kuitenkin palasi takaisin Englantiin, jossa Leen \xc3\xa4iti avioitui pankkiiri Harcourt Rosen kanssa. Rose oli James Bondin luojana tunnetun kirjailijan Ian Flemingin eno, ja my\xc3\xb6hemmin Lee yst\xc3\xa4vystyi Flemingin kanssa. Kertoman mukaan Fleming olisi halunnut Leen esitt\xc3\xa4v\xc3\xa4n Julius No -roistoa ensimm\xc3\xa4isess\xc3\xa4 Bond-elokuvassa Salainen agentti 007 ja tohtori No, mutta Harry Saltzman ja Albert R. Broccoli olivat ehtineet palkata osaan Joseph Wisemanin._NEWLINE_Ranskan Rivieralle suuntautuneella ty\xc3\xb6nhakumatkallaan Lee poikkesi vuonna 1939 Pariisiin, jossa h\xc3\xa4n oli viimeisen Ranskassa toimeenpannun julkisen teloituksen silminn\xc3\xa4kij\xc3\xa4n\xc3\xa4. Samana vuonna sotilaskoulussa ollut Lee yritti osallistua talvisotaan Suomen maavoimissa, mutta h\xc3\xa4nt\xc3\xa4 ei p\xc3\xa4\xc3\xa4stetty sotatoimiin, kuten ei muitakaan brittil\xc3\xa4isi\xc3\xa4 vapaaehtoisia. Heille annettiin kuitenkin lumipuvut ja noin viikon kest\xc3\xa4nyt vartioteht\xc3\xa4v\xc3\xa4 kaukana taistelulinjojen takana. My\xc3\xb6hemmin Lee on todennut, ett\xc3\xa4 suomalaiset pelastivat h\xc3\xa4nen henkens\xc3\xa4, kun eiv\xc3\xa4t p\xc3\xa4\xc3\xa4st\xc3\xa4neet h\xc3\xa4nt\xc3\xa4 rintamalle. Vuonna 1941 Lee v\xc3\xa4rv\xc3\xa4ytyi kuninkaallisiin ilmavoimiin. H\xc3\xa4n sai lentokoulutusta Etel\xc3\xa4-Afrikassa, mutta joutui vet\xc3\xa4ytym\xc3\xa4\xc3\xa4n teht\xc3\xa4v\xc3\xa4st\xc3\xa4 n\xc3\xa4k\xc3\xb6vaikeuksien takia. H\xc3\xa4nen onnistui kuitenkin liitty\xc3\xa4 brittien tiedustelupalveluun, jolle h\xc3\xa4n suoritti teht\xc3\xa4vi\xc3\xa4 Sisiliassa ja Italiassa. Maailmansodan p\xc3\xa4\xc3\xa4tytty\xc3\xa4 Lee erosi asevoimista.\n_START_SECTION_\nN\xc3\xa4yttelij\xc3\xa4nura\n_START_PARAGRAPH_\nLee allekirjoitti 1946 ty\xc3\xb6sopimuksen brittil\xc3\xa4isen viihdeyhti\xc3\xb6 Rank Organisationin kanssa. H\xc3\xa4nen ensiesiintymisens\xc3\xa4 elokuvissa oli Terence Youngin ohjaamassa draamaelokuvassa Corridor of Mirrors vuodelta 1948. 1950-luvun loppuun menness\xc3\xa4 Lee oli jo ehtinyt esiinty\xc3\xa4 kymmeniss\xc3\xa4 elokuvissa, mutta h\xc3\xa4nen l\xc3\xa4pimurtonsa elokuva-alalla oli Frankensteinin hirvi\xc3\xb6n rooli Hammer Film Productionsin ensimm\xc3\xa4isess\xc3\xa4 v\xc3\xa4rielokuvassa Frankensteinin kirous vuodelta 1956. Vuonna 1958 Lee esitti ensimm\xc3\xa4ist\xc3\xa4 kertaa kreivi Draculaa kauhuelokuvassa Dracula, mink\xc3\xa4 j\xc3\xa4lkeen h\xc3\xa4n on n\xc3\xa4ytellyt Draculaa yhteens\xc3\xa4 seitsem\xc3\xa4n kertaa. Lukuisien kauhurooliensa takia Leet\xc3\xa4 on kutsuttu Boris Karloffin ja Bela Lugosin manttelinperij\xc3\xa4ksi, toisinaan jopa syrj\xc3\xa4ytt\xc3\xa4j\xc3\xa4ksi. Hammerin kauhuelokuvien kautta Lee tapasi kuuluisan kauhun\xc3\xa4yttelij\xc3\xa4n Peter Cushingin, josta sittemmin tuli yksi h\xc3\xa4nen l\xc3\xa4himmist\xc3\xa4 yst\xc3\xa4vist\xc3\xa4\xc3\xa4n._NEWLINE_Lee esitti elokuvissa yleens\xc3\xa4 konnia tai hirvi\xc3\xb6it\xc3\xa4. H\xc3\xa4nen roolihahmoihinsa lukeutuivat Frankensteinin hirvi\xc3\xb6n ja kreivi Draculan ohella my\xc3\xb6s muiden muassa muumio, Fu Manchu, Grigori Rasputin ja James Bondin vihollinen Fransisco Scaramanga. Lee pit\xc3\xa4\xc3\xa4 merkitt\xc3\xa4vimp\xc3\xa4n\xc3\xa4 roolisuorituksenaan kuitenkin vuoden 1998 draamaelokuvassa Jinnah n\xc3\xa4yttelem\xc3\xa4\xc3\xa4ns\xc3\xa4 Pakistanin valtion perustajan Muhammad Ali Jinnahin roolia. Lee on my\xc3\xb6s tiett\xc3\xa4v\xc3\xa4sti ainoa tunnettu n\xc3\xa4yttelij\xc3\xa4, joka on esitt\xc3\xa4nyt per\xc3\xa4ti kolmea eri Sherlock Holmes -hahmoa: kolme kertaa Sherlock Holmesia, kerran Mycroft Holmesia ja kerran Henry Baskerville\xc3\xa4._NEWLINE_Lee tunnetaan 2000-luvulla pahuuden puolelle siirtyneen velhon Sarumanin n\xc3\xa4yttelij\xc3\xa4n\xc3\xa4 Peter Jacksonin ohjaamassa Taru sormusten herrasta -elokuvatrilogiassa, joka pohjautuu J. R. R. Tolkienin kirjoittamaan samannimiseen fantasiaromaaniin. Jackson on sanonut Leen olevan suurimpia h\xc3\xa4nen tuntemiaan Tolkien-faneja. Lee tapasi Tolkienin kerran henkil\xc3\xb6kohtaisesti, ja h\xc3\xa4nell\xc3\xa4 oli tapana lukea Taru sormusten herrasta kerran vuodessa. Kun Jackson leikkasi Leen roolisuorituksen pois elokuvasta Taru sormusten herrasta: Kuninkaan paluu, Lee ilmoitti olevansa eritt\xc3\xa4in j\xc3\xa4rkyttynyt. Leen roolisuoritus on kuitenkin mukana elokuvan pidennetyss\xc3\xa4 erikoisversiossa._NEWLINE_2000-luvun alussa Lee sai Sarumanin roolin ohella huomiota my\xc3\xb6s roolisuorituksistaan pahansuopana kreivi Dookuna T\xc3\xa4htien sota -elokuvissa Kloonien hy\xc3\xb6kk\xc3\xa4ys ja Sithin kosto. Kertoman mukaan T\xc3\xa4htien sodan luoja George Lucas olisi suunnitellut Leet\xc3\xa4 suurmoffi Tarkinin rooliin vuoden 1977 alkuper\xc3\xa4isess\xc3\xa4 T\xc3\xa4htien sota -elokuvassa, mutta rooli annettiin Leen yst\xc3\xa4v\xc3\xa4lle Peter Cushingille.\n_START_SECTION_\nMuuta\n_START_PARAGRAPH_\nChristopher Lee esiintyi laulajana mm. italialaisen Rhapsody of Fire -yhtyeen singlell\xc3\xa4 The Magic of the Wizard's Dream. H\xc3\xa4n toimi kertojana kahdella yhtyeen levyll\xc3\xa4, The Frozen Tears of Angelsilla ja Triumph or Agonyll\xc3\xa4. H\xc3\xa4n esiintyi kertojana my\xc3\xb6s Skotlannin kamariorkesterin levytyksess\xc3\xa4, joka sis\xc3\xa4lt\xc3\xa4\xc3\xa4 Igor Stravinskin Sotilaan tarinan._NEWLINE_Lee toimi my\xc3\xb6s \xc3\xa4\xc3\xa4nin\xc3\xa4yttelij\xc3\xa4n\xc3\xa4. H\xc3\xa4n esiintyi tanskalaisen musiikkiryhm\xc3\xa4n Tolkien Ensemblen levyill\xc3\xa4, joilla h\xc3\xa4n n\xc3\xa4ytteli entti Puuparran ja Rohanin kuninkaan Th\xc3\xa9odenin \xc3\xa4\xc3\xa4nen\xc3\xa4. Vuonna 2010 Lee julkaisi Charlemagne: by the Sword and Cross -nimisen metallimusiikkialbumin, joka kertoo Kaarle Suuresta. Lee lauloi levyll\xc3\xa4 Kaarle Suuren roolin, ja lis\xc3\xa4ksi mukana on t\xc3\xa4ysikokoinen orkesteri, kuoro ja useita vierailevia solisteja._NEWLINE_Vuonna 2004 Lee oli Fransisco Scaramangan \xc3\xa4\xc3\xa4nen\xc3\xa4 videopeliss\xc3\xa4 GoldenEye: Rogue Agent. Edellisen kerran h\xc3\xa4n oli esitt\xc3\xa4nyt Scaramangaa yli kolmekymment\xc3\xa4 vuotta aikaisemmin. Vuonna 2005 Lee toimi DiZin alias Ansem Viisaan \xc3\xa4\xc3\xa4nin\xc3\xa4yttelij\xc3\xa4n\xc3\xa4 PlayStation 2 -pelin Kingdom Hearts II englanninkielisess\xc3\xa4 versiossa. Lee osasi puhua \xc3\xa4idinkielens\xc3\xa4 englannin ohella my\xc3\xb6s sujuvasti italiaa, ranskaa ja saksaa sek\xc3\xa4 kohtalaisesti ven\xc3\xa4j\xc3\xa4\xc3\xa4, ruotsia ja kreikkaa._NEWLINE_Lee vieraili Suomessa vuonna 2002 Suomen elokuva-arkiston vieraana ja osallistui elokuvateatteri Orionissa k\xc3\xa4ytyyn keskusteluun urastaan. Tilaisuuden j\xc3\xa4lkeen h\xc3\xa4n jakoi nimikirjoituksiaan l\xc3\xa4heisess\xc3\xa4 elokuva-alan liikkeess\xc3\xa4 \xe2\x80\x93 jonne oli ajoittain jopa satojen metrien jono. Lee toi useasti ilmi mieltymyksens\xc3\xa4 Suomea kohtaan.\n_START_SECTION_\nTunnustukset\n_START_PARAGRAPH_\nMonet Christopher Leen roolisuorituksista ovat saaneet arvostelijoilta my\xc3\xb6nteist\xc3\xa4 palautetta, ja Leet\xc3\xa4 pidet\xc3\xa4\xc3\xa4n laajalti yhten\xc3\xa4 suurimmista brittil\xc3\xa4isist\xc3\xa4 n\xc3\xa4yttelij\xc3\xb6ist\xc3\xa4. Lee on voittanut kahdeksantoista elokuva-alan palkintoa ja ollut ehdokkaana seitsem\xc3\xa4n kertaa. H\xc3\xa4n ei koskaan ollut Oscar-, Bafta- eik\xc3\xa4 Golden Globe -ehdokkaana. Vuonna 2011 Lee kuitenkin nimettiin Baftan kunniaj\xc3\xa4seneksi. Vuonna 2009 Walesin prinssi Charles huomioi Leen n\xc3\xa4yttelij\xc3\xa4n uran ly\xc3\xb6m\xc3\xa4ll\xc3\xa4 h\xc3\xa4net ritariksi. Vuonna 2001 Guinness World Records nimitti Leen kaikkien aikojen eniten elokuvissa ja televisiossa esiintyneeksi n\xc3\xa4yttelij\xc3\xa4ksi. H\xc3\xa4n oli tuolloin n\xc3\xa4ytellyt noin 300 elokuva- ja televisioroolia. Vuonna 2009 Guinness World Records julisti Leen kaikkein verkottuneimmaksi el\xc3\xa4v\xc3\xa4ksi n\xc3\xa4yttelij\xc3\xa4ksi, koska Virginian yliopistossa kehitetty tietokanta laski Leen olevan \xe2\x80\x9dHollywoodin keskuksessa\xe2\x80\x9d.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nChristopher Lee avioitui 17. maaliskuuta 1961 tanskalaisen mallin Birgit \xe2\x80\x9dGitte\xe2\x80\x9d Kr\xc3\xb8ncken (s. 20. huhtikuuta 1935) kanssa. He saivat 1963 tytt\xc3\xa4ren nimelt\xc3\xa4 Christina Erika Carandini Lee. Lee on englantilaisen n\xc3\xa4yttelij\xc3\xa4n Harriet Walterin set\xc3\xa4._NEWLINE_Christopher Lee kuoli 93-vuotiaana Lontoossa 7. kes\xc3\xa4kuuta 2015. H\xc3\xa4nt\xc3\xa4 oli hoidettu sairaalassa kolme viikkoa hengitysvaikeuksien ja syd\xc3\xa4men vajaatoiminnan takia."